बिहार में कवनो बच्चा एकही स्कूल में पढ़त होखे ई जरूरी नइखे. ऊ दू-तीन स्कूलन में एकसाथे भी पढ़ सकेला. यूनिफॉर्म होखे चाहे साइकिल आ फेर मिड-डे मील, हर मामिला में फायदो दूगुना-तिगुना! सरकारी स्कूलन में फर्जी नामांकन के बल पऽ अरबों रुपया के घोटाला पऽ संजय उपाध्याय के रिपोर्ट...
चिरैया पूर्वी चंपारण के ठेठ देहाती क्षेत्र हऽ. पूजा कुमारी अउर शशि कुमार दूनों एहिजे के आइडियल पब्लिक स्कूल में पढ़ेलन. पूजा दोसरी आ शशि चउथी में बा, दूनों भाई-बहिन हवे. आइडियल पब्लिक स्कूल में पढ़े के साथे-साथे ई दूनों राजकीय मध्य विद्यालय, चिरैया के भी छात्र हवे, जाहिर बा कि ई पढ़े खातिर कवनो एकही स्कूल में जात होइहें. इनकर पिता विपिन कुमार कहत बाड़े कि, 'सरकारी स्कूल के शिक्षकन के लगातार अनुरोध पऽ हम प्राइवेट के बाद सरकारी स्कूल में भी नामांकन करा देनी. अब सरकारी योजना में का मिलेला एकर ना तऽ हमरा कवनो जानकारी बा ना ही हम एह मकसद से एडमीशन करवले रही. राजकुमार सिंह पटना के ही नौबतपुर के महजपुरा मध्य विद्यालय में चउथी कक्षा का छात्र रहे बाकिर अब ओकर नाम एहिजा से काट दीहल गइल बा. ऊ तऽ भला भइल कि ऊ सरकारी स्कूल के साथे-साथे पटना के ही एगो निजी विद्यालय में भी पढ़त रहे. राजकुमार सिंह के पिता आरएस सिंह कहत बाड़े कि, 'हम चाहत रही कि बेटा के एडमीशन नवोदय विद्यालय में करवा दीं. हम राय लेनी तऽ सरकारी स्कूल के एगो शिक्षक कहलस कि नवोदय विद्यालय में सिर्फ ओही बच्चा के एडमीशन हो सकेला जवन सरकारी स्कूल में पढ़त होखे. शिक्षक नवोदय में एडमीशन करवावे के वादा कइलस तऽ हम ओहिजा दाखिला करा देनी. सरकारी स्कूल में प्रवेश लेके योजना के लाभ लेवे के बारे में तऽ कबहीं हम सोचले ना रहनी.
सरकारी आंकडऩ के मोताबिक बिहार के प्राथमिक अउर माध्यमिक शाला सब में नामांकित छात्रन के संख्या 2 करोड़ 13 लाख बिया. सूबे के एगो जिला कलेक्टर आपन नाम ना उजागर करे के शर्त पऽ बतवले कि, इनका में से दर्जा 1 से 8 तक में पढ़े वाला 10 फीसदी से ज्यादा बच्चन के नामांकन एक से जादा स्कूलन में तऽ कई के तऽ तीन- चार स्कूलन में बा. मिसाल के तौर पऽ मध्य विद्यालय मनेर, तेलपा, मध्य विद्यालय पैनापुर, विक्रम, नौबतपुर स्थित मध्य विद्यालय महजपुरा के स्कूलन में तऽ सैकडऩ बच्चा एक से जादा स्कूल में नामांकन लिहले अउर जांच में पकड़इला के बाद उनकर नाम काट दीहल गइल. एह सब स्कूल के शिक्षकन के वेतन पऽ रोक लगा दीहल गइल बा. कुल मिला के सूबा के सरकारी स्कूलन में 20 लाख से जादा बच्चन के नामांकन फर्जी बा.
बिहार जइसन राज्य के गाव चाहे दूर क्षेत्रन में बच्चा अव्वल तऽ स्कूल ना जाले, जइबो करेलन तऽ बीचे में स्कूल छोड़ देले. शहरी क्षेत्र में सरकारी स्कूलन के दशा आ प्रतिष्ठा के ई आलम बा कि गरीब गुरबो ओने के रुख ना करेलन, अइसे में बिना कवनो प्रोत्साहन योजना अउर स्कूली अमला पऽ दबाव बनवले जादा से जादा बच्चन के स्कूल के तरफ मोड़े के लक्ष्य नइखे पूरा होखे वाला. सरकार सरकारी स्कूलन में मिड दे मील याने दुपहर के भोजन देवे अउर पोशाक योजना चलवलस, इहां तक कि ऊ बालिकन खातिर सायकिल देवे के घोषणो कइलस, शिक्षकन पऽ दबाव बनावल गइल कि ऊ सरकारी स्कूलन में जादा से जादा नामांकन करावें. जिला शिक्षा पदाधिकारियन पऽ जब स्कूलन में नामांकन बढ़ावे खातिर दबाव बढ़े लागल तब ऊ शिक्षकन से चिरौरी शुरू कऽ दीहले. अइसना में शिक्षकन के बन गइल, काहेंकि सायकिल के एवज में 2200 रुपया, यूनिफार्म के मद में 700 रुपया अउर मिड डे मील खातिर संख्या के आधार पऽ भारी धनराशि मिले के रहे. शिक्षक उपस्थिति दर बढ़ावेे के नायाब तरीका ढूंढ निकलले. फर्जी नामांकन से नुकसान सिर्फ सरकार के रहे, फायदा सबके. सब खुश, पढ़ रहल बाडऩ कहीं अउर, सायकिल योजना, पोशाक राशि पा रहल बाडऩ अउरी मिड-डे-मील डकारत बाडऩ कहीं अउरी से. जाहिर बा, शहरी क्षेत्र के बच्चन के पढ़े खातिर सरकारी स्कूल में आवेे वाला नइखन. एह नाते अभिभावकन से मिलके प्राइवेट स्कूल के बच्चन के ना सिर्फ प्रवेश एह स्कूलन में देखावल गइल बलुक उपस्थितियो भी. गाव में काम आसन रहे, ओहिजो एडमीशन के दबाव के बहाने भारी मात्रा में फर्जी नामांकन भइल. कही कहीं नामांकन तऽ का नाम भी फर्जी रखाइल. पटना के करीब मनेर के संत गगन हाई स्कूल में फर्जी नामांकन से सायकिल बांटे के मामिला सामने अइला के बाद शिक्षा विभाग जांच के आदेश देहलस. जांच के दौरान ई साफ हो गइल कि बच्चन के जादा उपस्थिति देखा के पोशाक योजना अउर मिड-डे-मील के राशि स्कूल प्रबंधन द्वारा डकारल जाला. ओइसेे, ई फर्जी नामांकन के मामिला पांच साल पहिले 2007 में वैशाली के एगो बहुते छोट स्तर पऽ देसरी प्रखंड में सामने आइल रहे, बाकिर बात रफा दफा हो गईल. एकरा से घोटालेबाजन के बल मिलल अउर गंवे-गंवे बढत पूरा सूबा में छा गइल.
राज्य के 38 जिलन में 70 हजार 29 प्रारंभिक विद्यालयन में घपला के जांच जारी बा. जांच में एकही समय में दू-तीन स्कूलन में पढ़ाई कऽ रहल पांच लाख छात्रन के नाम मिलल बा, तीन लाख बच्चन के नाम कटाइल बा. अब तक 400 से जादा शिक्षकन के वेतन पऽ रोक लगावल गइल बा. आशंका के अनुरूप अगर अइसन मामिला के आंकडा बीस लाख पार कऽ गइल तऽ ई आसानी से समझल जा सकेला कि घोटाला केतना व्यापक अउर विशाल बा. राजद के प्रदेश अध्यक्ष राम चन्द्र पूर्वे के कहनाम बा कि, अरबों के ई मामिला साधारण नइखे. सर्व शिक्षा अभियान बिहार में 2003 से चल रहल बा. एकर सालाना बजट करीब 11 हजार करोड़ के बा. एकर गहराई से जांच होखे के चाहीं. एह संबंध में राज्य शिक्षा परियोजना के निदेशक राजेश भूषण के कहनाम बा कि फर्जी नामांकन खातिर स्कूल प्रबंधन जिम्मेवार बा. प्रखंड स्तर पऽ मॉनीटरिंग के काम शुरू हो गइल बा. नया नियम के मुताबिक अब 75 फीसदी से कम उपस्थिति वाला बच्चन के सरकारी योजना के लाभ ना मिली. कुछ जिलन में कलेक्टर जांच कमेटी गठित कइले बाडऩ .
बहरहाल, अभी जांचे के दौरान मनेर स्थित कस्तूरबा गांधी स्कूल के दर्जनों छात्रा प्रखंड कार्यालय के घेर के प्रदर्शन कइली. पिछड़ी जाति के बच्चियन में शिक्षा दर बढ़ावेे खातिर सरकार संपोषित एह स्कूलन में छात्रा के रहल-खाइल मुफ्त बा अउर स्कॉलरशिप भी. बाकिर प्रियंका, ज्योति, संगीता, पूजा, रीना,माधुरी, पूनम,श्वेता अउर चांदनी बतवली कि उनका बैंक एकाउन्ट में दू साल से फूटी कौड़ीयो नइखे आइल, जबकि ऊ स्कॉलरशिप अउर यूनिफार्म योजना के हकदार बानीं. एह स्कूल के प्राचार्य केके सिंह कहले कि मार्च में ही बैंक में ओह लोगन के राशि डाल दीहल गइल. बाकिर सांच ई बा कि कुछ छात्रा के राशि तऽ का नियमानुसार बैंक के खातो तक नइखे मिलल. जबकि उ सभे आठवीं कक्षा पास हो चुकल बानीं. अब उ स्कूल ना आवेलीं.
एह संबंध में पूछला पऽ एगोस्थानीय अधिकारी सुलेखा कुमारी बतवली कि मामिला के जांच कऽ के कार्रवाई कइल जाई. फेलहाल मुख्यमंत्री नीतीश कुमार घोषणा कइले बाडऩ कि मिड-डे-मील योजना के तहत रोज 72 हजार स्कूल के प्रिंसिपलन से जानकारी लीहल जाई.... फोन बजी अउर प्रार्चायन से छात्रन के उपस्थिति पूछल जाई. ई व्यवस्था निदेशालय पऽ कइल गइल बा. मिड-डे-मील के जानकारी खातिर एगो वेबसाईट भी शुरू भइल बा. कुल मिलाके सुशासन बाबू के योजना अउर मंशा तऽ ठीक रहे, बाकिर काम के अंजाम देवे वाला अमला के बिगड़ल नीयत अउर उनका पऽ प्रशासनिक देखरेख के कमी दूरगामी लाभप्रद कार्यक्रम के उपादेयता के संदेह के घेरा में खड़ा कऽ देलस.
bho_Deva bho_Deva bho_Deva bho_Deva bho_Deva bho_Deva bho_Deva